**Käärmetalo** on Helsingin Käpylässä osoitteessa Mäkelänkatu 86 sijaitseva pitkä, mutkitteleva Arava-kerrostalo, joka koostuu kolmesta asuinrakennuksesta ja Käpylinna-nimisestä huoltorakennuksesta. Sen suunnitteli arkkitehti Yrjö Lindegren ja se valmistui vuonna 1951. Asuntoja rakennuksissa on yhteensä 190 kappaletta. Huoltorakennuksessa oli alun perin uimahalli, pesula, sauna, päiväkoti ja lämpökeskus, mutta tilojen käyttöä on muutettu. Päiväkoti Käpylinna jatkaa kuitenkin edelleen toimintaansa rakennuksessa.

Käärmetalo on sodanjälkeisen modernismin edustajana poikkeuksellinen, sillä kaavamaisen puhdaslinjaisen arkkitehtuurin on korvannut "herkkä ja rikas ilmaisu". Asuinrakennuksissa on 4–7 lamellia ja ne nousevat viereistä Mäkelänkatua korkeammalle. Luonnonkivimuuri ja katulinjaan sijoitettu huoltorakennus suojaavat pihaa. Poimutetut asuinrakennukset luovat vaihtelua ja suojaisia pihatiloja. Myös näkymät asunnoista ovat laajoja ja ne on onnistuttu suuntaamaan hyviin ilmansuuntiin. Seinäpintaan tuovat rytmiä kantavien väliseinien jatkeet, joiden avulla rakenteellisuus on tuotu rakennuksen julkisivuun. Vaikka rakennus on mutkitteleva, itse asuinhuoneet on pidetty suorakulmaisina: vain aputilat ja portaat ovat epäsäännöllisen muotoisia.

Helsingin kaupunki on suojellut rakennuksen asemakaavassa vuonna 2014. Rakennuksessa alkoi tämän jälkeen mittava ja kallis remontti, jossa huomioidaan asemakaavan tarkat suojelumääräykset. Käärmetalon peruskorjauksen suunnitteli arkkitehti Mona Schalin, ja se palkittiin arkkitehtuurin Finlandia -palkinnolla vuonna 2019. Peruskorjauksessa kunnostettiin muun muassa kylpyhuoneet, keittiöt, sisäpinnat, yläpohjarakenteet, ulkorappaus, parvekkeet, ovet, ikkunat, yhteistilat ja LVI-järjestelmät. Korjaustyöt tehtiin kuitenkin pitkälti rakennussuojelun edellyttämällä tavalla. Suurin osa vanhoista ikkunoista korjattiin, keittiöiden alkuperäiset kiintokalusteet kunnostettiin ja rakennuksen ilmanvaihto säilytettiin painovoimaisena, mikä säästää energiaa ja huoltokustannuksia ja ehkäisee sisäilmaongelmien syntymistä.  Samassa korttelissa oleva Käpylinnan korjaus kuitenkin keskeytettiin siinä vaiheessa kun kaupunki oli päättänyt ensin uimahallitilan muuttamisesta päiväkotikäyttöön ja tämän jälkeen todennut hankkeen liian kalliiksi. Lisäksi vilkasliikenteisen Mäkelänkadun takia alueen ilmanlaatu oli ongelmallinen päiväkodille.

Käärmetalo on mukana kansainvälisen modernin arkkitehtuurin tutkimus- ja suojelujärjestön Docomomon merkittävien arkkitehtuurikohteiden luettelossa. Se on lisäksi yhdessä Käpylän puutaloalueiden kanssa Museoviraston valtakunnallisesti merkittävien rakennettujen kulttuuriympäristöjen (RKY) listalla.

Kuvia
-----

* KäärmetaloKäärmetalo
* Yksityiskohta Tursontien puolelta.Yksityiskohta Tursontien puolelta.

Lähteet
-------

1. 1 2  Arvi Ilonen: *Helsinki, Espoo, Kauniainen, Vantaa: Arkkitehtuuriopas*, s. 132. Otava, 2000. ISBN 951-1-16699-9.
2. ↑  Päiväkoti Käpylinna Helsingin kaupunki.  Arkistoitu 8.3.2014. Viitattu 8.3.2014.
3. ↑  Marja Salmela: Käpylän käärmetalo rapistui suojelua odotellessa – Helsingille jättilasku *Helsingin Sanomat*.  8.3.2014. Viitattu 8.3.2014.
4. ↑  Mattila, Mattias: Arkkitehtuurin Finlandia meni monien mielestä yllätyskohteelle, sillä Oodi jäi palkitsematta – "Käärmetalon korjaustyö kohottaa itsetuntoa" *Yle Uutiset*.  7.10.2019. Helsinki:  Yleisradio Oy. Viitattu 8.10.2019.
5. 1 2  Serpentine House *Archinfo, finnisharchitecture.fi*. Viitattu 2021-3-31. (englanniksi)
6. ↑  Arkkitehtuurin Finlandia -palkinto *arkkitehtuurinfinlandia.fi*.  Arkistoitu 8.10.2019. Viitattu 8.10.2019.
7. ↑  Marja Salmela: HS Helsinki *Helsingin Sanomat*.  11.12.2020. Viitattu 11.12.2020.
8. ↑  Käärmetalo – Serpentine House apartment building Docomomo.  Arkistoitu 7.11.2017. Viitattu 8.3.2014.
9. ↑  Käpylän puutaloalueet ja Käärmetalo  22.12.2009. Museovirasto. Viitattu 8.3.2014.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Käärmetalo**.
* Yrjö Lindegren, Arkkitehti-lehti 9–10/1950, s. 138
* Merja Mannila: Rakennushanke joka valmistuu etuajassa? Tältä näyttää Käpylän Käärmetalolla, vaikka remonttiaikaa olisi vielä vuosi *Helsingin Sanomat*.  27.9.2020.